Jaanong Elija o ne a tlogetse Kgosi Ahabe kwa morago thata mme o ne a sa ntse a tla tsamaya sekgala se seleele. Akanya Elija a taboga a ntse a itewa ke marothodi a pula e e maatla mo sefatlhegong a akantse ka letsatsi leo le le neng le tletse ditiragalo go feta le fa e le lefe le lengwe mo botshelong jwa gagwe. Kwantle ga pelaelo e ne e le phenyo e e gakgamatsang ya Modimo wa ga Elija e bong Jehofa le ya kobamelo ya boammaaruri. E re ka jaanong Elija a ne a le kgakala e bile setsuatsue se dirile gore go fifale, o ne a sa tlhole a kgona go bona Thaba ya Karemele, kwa Jehofa a neng a mo dirisitse go senya baobamedi ba ga Baale ka kgakgamatso gone. Baporofeti ba ga Baale ba le makgolokgolo ba ne ba senotswe gore ke maferefere a a boikepo ba bo ba bolawa ka tshwanelo. Go tswa foo, Elija o ne a rapela Jehofa gore a fedise komelelo e e neng e wetse naga eo ka dingwaga di le tharo le sephatlo. Go ne ga na pula ya matsorotsoro! *—1 Dikgosi 18:18-45.